Richard Widmark

**Richard Widmark** (* 26. Dezember 1914 in Sunrise, Minnesota; † 24. März 2008 in Roxbury, Connecticut) weer en US-amerikaansch Schauspeler un Rundfunkspreker. 

## Leven
Richard Widmark wurr as Söhn vun de sweedsch Inwannerer un Hannelsvertrder Carl H. Widmark un de Fru Ethel Mae Barr in Sunrise, Minnesota, boren.  Nah sien Schoolafsluss wull he eenig Juristeree studeeren un Afkaat wurrn, aber denn keem he up de Smack vun de Schauspeleree. He schreev sück denn för Philosophie, Spraaken un dramatisch Kunst in. Nah sien Universitätsafsluss wurr he all mit negentein Johren as Dozent für Spraaken un  Dramaturgie an de Universität Lake Forrest/Illinois beropen, de he twee Johr later as Professer verlaten hett. Widmark kreeg en Doktertitel in politisch Wetenschapen und truck 1938 mit Jean Hazlewood, de he as Kollegin in Lake Forrest kennenlehrt harr, nah New York. 1943 debüteer he an de Broadway in George Abbotts „Kiss and Tell“.

Sien Filmdebüt harr Widmark 1947 in de Thriller „Der Todeskuß“ vun Henry Hathaway. Dorin speel he en gemein Verbreker. De Film weer an de Kinokassen un bi de Kritiker en gooden Erfolg. Widmark kreeg dorup henn en Kontrakt över söben Johr mit  20th Century Fox. För de Rull wurr he ok glieks för den Oscar nomineert un wunn in de Kategorie „Hoffnungsvoller Nachwuchsdarsteller“ den Golden Globe. Jetzt weer he aber eerst mal up de Rull vun wöst Lüüd fastleggt und at hett en Tiet lang düert, bit he sück dorvan free maken kunn.  

De Schauspeler mit Universitätsdiplomen in Politik un Rhetorik schaff dat aber un speel in de 1950er Johren in Western Helden. Ok in Kriegsfilmen hett he mitspeelt un he weer denn bald en fragten Charakterdorsteller, de mal de bös oder de good Lüüd speelen kunn, oder irgend wat dortüschen. 

För Hollywoods Welt vun Glanz un Glamour harr Widmark wenig över. Hüm intresseeren ehder Peer. An’ 5. April 1942 hett he de Dreibookschrieverin Jean Hazlewood, heiraadt. 1945 wurr hör eenzigst Kind, Anne Heath Widmark, boren, de vun 1969 bit 1982 mit de Baseballspeler Sandy Koufax verheiraadt weer. Jean is 1997 an Alzheimer storven. Nah de Dood vun sien Fru hett he in September 1999 Susan Blanchard heiraadt, de dorför mit  Henry Fonda verheiraadt west weer. Up sien Farm in Connecticut hett Richard Widmark mit sien Fru torüchtrucken sien Ruhestand leevt; siet Anfang vun de 1990er Johren harr he sück kumplett vun dat Filmgeschäft torüch trucken. Nah en lang swoor Krankheit is he in März 2008 up sien Landsitt in Roxbury, Connecticut, storven.

### Utteknungen
In dat Johr 2005 kreeg he vun de Los Angeles Film Critics Association för sien Levenswark den *Career Achievement Award*. Ok up de Walk of Fame in Hollywood is en Steern mit sien Naam.

### Wat sonst noch intressant is
Ofschonsl Widmark ok woll gewalttätig Figuren speelt hett, weer he tegen Wapen un ok tegen dat groottüügig Wapenrecht in de USA.

In dat Johr 1956 weer Widmark tosommen mit Marilyn Monroe up dat Titelblatt vun de Eerstutgaav vun de Tietschrift Bravo.

## Filme (Utwahl)

## Feernsehn
*1971 *Vanished*, Speelbaas: Buzz Kulik
*1972/73 *Madigan*, 6-deelig Serie; Speelbaas: Alex March u. Boris Sagal; dt. *Sergeant Madigan*, 1975
*1973 *Brock´s Last Case*, Speelbaas: David Lowell Rich; dt. *Brocks letzter Fall*, 1987
*1974 *Benjamin Franklin*, 4-deelig Feernsehfilm, Speelbaas: Glenn Jordan - Widmark spelt den Rebellen Franklin in dat Dörnanner vun de amerikaansch Revolutschoon. 
*1975 *The Last Day*, Speelbaas: Vincent McEveety; dt. *Der letzte Ritt der Daltons*, 1980
*1979 *Mr. Horn*, Speelbaas: Jack Starrett; dt. *Scouts*, 1989 / Öösterriek: *Mister Horn - Sein Weg zum Galgen*, 1992 (nur Video)
*1980 *All God's Children*, Speelbaas: Jerry Thorpe; dt. *Wir sind alle Gottes Kinder*, 1986
*1981 *A Whale for the Killing*, Speelbaas: Richard T. Heffron; dt. *Der Fremde und der Wal*, 1983
*1985 *Blackout*, Speelbaas: Douglas Hickox; dt. *Blackout - Bestie in schwarz*
*1988 *Once Upon a Texas Train*, Speelbaas: Burt Kennedy; dt. *Die glorreichen Neun*, 1993
*1989 *Cold Sassy Tree*, Speelbaas: Joan Tewkesbury; dt. *Skandal in Cold Sassy*, 1994
*1992 *Lincoln*, Dokumentarfilm vun Peter W. Kunhardt; Widmark snackt de Rull vun  Ward Hill Lamon, de Früend un Uppasser vun Abraham Lincoln

## Enkeld Nahwiesen


## Weblenken

*Biografie in der NNDB (englisch)
* “Richard Widmark, Actor, Dies at 93”, NY Times, 26. März 2008 (englisch)